
בתוקף סמכותה לפי סעיפים 68, 76 ו - 88 לצו המועצות המקומיות (יהודה והשומרון), התשמ"א -1981 (להלן: "תקנון המועצות המקומיות"), מתקינה המועצה המקומית אלפי מנשה חוק עזר זה:
הגדרות
1.	בחוק עזר זה:
"אזור תעשיה ומלאכה" - אזור המצוי  בתחום השיפוט של המועצה, אשר הוגדר לו ייעוד של תעשיה ומלאכה או יעוד אחר בעל משמעות דומה בתוכנית מפורטת אשר פורסמה לתוקף;
"בית מרקחת" - בית עסק בתחום המועצה הטעון רישוי כבית מרקחת, על פי פקודת הרוקחים [נוסח חדש], התשמ"א-1981, כפי שהוחל במסגרת נספח דיני הבריאות לתקנון המועצות המקומיות;
"בית אוכל" - כל מקום בתחום המועצה שבו מוכרים דברי אוכל או משקאות לשם צריכתם במקום, לרבות מסעדה, מזנון, בר, חנות לממכר גלידה או בית קפה, הטעון רישיון לפי חוק רישוי עסקים, התשכ"ח-1968 (להלן: "חוק רישוי עסקים"), כפי שהוחל במסגרת פרק ט'1 לתקנון המועצות המקומיות, למעט שירותי אירוח של בית מלון או אכסניה;
"בעל" - אחד או יותר מאלה:
(1) בעל עסק, לרבות שוכרו, מנהלו, מחזיקו או מי שרישיון העסק על שמו.
(2) מי שמנהל בפועל עסק;
(3) מי שאחראי לעסק;
"המועצה" -  המועצה המקומית אלפי מנשה;
"בית עסק" - לרבות חנות, משרד, בית מסחר, בית מלאכה, בית חרושת או מחסן, שבו מתנהל עסק או נעשית מלאכה או מאוכסנת סחורה, קיוסק, מספרה, למעט בית אוכל, בית מרקחת, שירותי אירוח של בית מלון, פנסיון או מרכז ספורט, משרד למוניות, בית עינוג ציבורי;
"ימי מנוחה" - שבתות השנה וכן מועדי ישראל כדלקמן:
(1) 	ראש השנה
(2)	יום הכיפורים; 
(3)	ראשון של סוכות ושמיני עצרת;
(4)	ראשון ושביעי של פסח; 
(5)	חג השבועות; 
לעניין זה, שבתות ומועדי ישראל- תחילתם שעה וחצי טרם כניסת השבת או המועד.
"תשעה באב" - כהגדרתו בחוק איסור פתיחת בתי עינוגים בתשעה באב (הסמכה מיוחדת), התשנ"ח - 1997, כפי תוקפו בישראל מעת לעת;
"מרכז ספורט" - בריכת שחיה, מתקני ספורט;
"בית עינוג ציבורי" - כמשמעותו בחוק רישוי עסקים, לרבות המקום שבו מתקיים עינוג ציבורי;
"פתיחה" - לרבות עשיית עסק, מלאכה או עינוג או הגשת אוכל או משקה, במקום סגור, לרבות אי סגירתו של מקום כאמור על ידי האחראי לו;
"ראש המועצה" - לרבות עובד המועצה שראש המועצה העביר אליו בכתב את סמכויותיו לפי חוק עזר זה, כולן או מקצתן.
סגירת בית עסק, בית אוכל ובית עינוג ציבורי בימי מנוחה
2.	א.	לא יפתח אדם ולא ירשה לאחר לפתוח או להחזיק פתוח בית עסק, בית עינוג ציבורי ובית אוכל בימי מנוחה.
ב.	לא יפתח אדם ולא ירשה לאחר לפתוח או להחזיק פתוח מרכז ספורט ביום כיפור ובערב תשעה באב.
סגירה בימים שאינם ימי מנוחה
3.	א.	בימים שאינם ימי מנוחה, לא יפתח אדם ולא ירשה לאחר לפתוח -
1.	בית עסק, למעט חנות לממכר מוצרי מזון, בשעות שבין 23:00 לבין 05:00  למחרת;
2.	חנות לממכר מוצרי מזון, בית אוכל, בית עינוג ציבורי ומרכז ספורט בשעות שבין 24:00 לבין 05:00 למחרת;
ב.	ראש המועצה יהא רשאי לתת היתר לפתיחת בית עסק, בית אוכל, בית עינוג ציבורי ומרכז ספורט מעבר לשעות המפורטות בסעיף קטן (א) בתנאים שיקבע ואם הוכח להנחת דעתו כי פתיחה כאמור לא תהווה מטרד ובלבד שאין באישור כאמור סתירה לכל דין או תחיקת בטחון. ניתן היתר כאמור, יפורטו בו התנאים, לרבות שעות פתיחה וסגירה.
ג.	ביום הזיכרון כהגדרתו בחוק יום הזיכרון לשואה ולגבורה, התשי"ט-1959, כפי תוקפו בישראל מעת לעת, וביום הזיכרון כהגדרתו בחוק יום הזיכרון לחללי מערכות ישראל, התשכ"ג-1963, כפי תוקפו בישראל מעת לעת, יהיו שעות פתיחת עסקים וסגירתם כפופים להוראות החוקים האמורים.
תשעה באב
4.	בתשעה באב -
(1)	ייסגרו בתי אוכל ובתי עינוג ציבורי;
(2)	לא יקוים כל עינוג ציבורי.
בתי מרקחת
5.		לא יפתח ולא ירשה בעל עסק לפתוח בית מרקחת בימי מנוחה ובימים שאינם ימי מנוחה משעה 24:00 עד 05:00 למחרת, אלא אם כן מצוי בית המרקחת באותה שעה בתורנות שנקבעה כדין.
רשות כניסה
6.	(א)	המפקח רשאי בכל עת סבירה להיכנס לכל בית עסק, בית עינוג ציבורי, בית אוכל, בית  מרקחת או מרכז ספורט ולעשות כל מעשה הדרוש לו כדי לברר אם קוימו הוראות חוק עזר זה.
(ב)	לא יפריע אדם למפקח ולא ימנע בעדו להשתמש בסמכויותיו לפי סעיף 4(א) לעיל.
ביטול
7.	חוק עזר למועצה המקומית אלפי מנשה (פתיחת בתי עסק וסגירתם), התשנ"א -1991 - בטל.
תחילה
8.	תחילתו של חוק עזר זה ב- 1 בחודש לאחר פרסומו.

נתקבל, 21.12.2010
פורסם, 28.12.2010


אליעזר חסדאי
ראש המועצה המקומית אלפי מנשה

נתאשר, 1.12.2010

רות יוסף, הממונה

